Udstilling Foyer: Anne Bjørn
2025-05-09 15:00 - 2025-06-06 17:00 (Europe/Copenhagen) | Statens Værksteder for Kunst, Strandgade 27B, København K, 1401, Danmark
Make Peace
9. maj – 6. juni 2025
Anne Bjørn nytænker tekstilkunstens tætnede materialer og zoomer ind på trådens gang. Hun arbejder intuitivt med sine tekstile installationer og har udviklet sin egen teknik, der fremhæver den bearbejdede tråds sanselighed, styrke og sårbarhed, hvor det immaterielle er en del al værkerne. Vævning er udgangspunktet og de foretrukne materialer er papirgarn, gamle hørlagner og stoffer fra Kvadrat Tekstiler.
Værkerne er bygget op i lag, vævet på en gobelinvæv, fra 2-3 til 15 lag. Alle lag er synlige. Ved at lade værkerne kaste skygge, og ved at fordoble, spejle, forvrænge og gentage i arbejdet med ophængningen og monteringen omdannes tekstilet fra sikkert håndværk til et flertydigt rum.
I værket Make Peace udspringer den overordnede idé af de blå og gule farver, der præger bybilledet. De åbne gule, vævede lag får modspil af de blå klæder; gamle hørlagner fyldt med historie og aftryk af levet liv.
De vertikale kædetråde males i væven, efterhånden som vævningen vokser. Farverne påføres med svamp på de afmålte horisontale skudtråde eller med malerrulle på klæderne. Det er relativt let og kræver kun det vandforbrug, farven fortyndes med.
Ved endelig montering vendes nogle af de forskellige lag, så de vertikale trendtråde bliver horisontale, og så de forskellige rytmer og retninger, det giver, kan komme til udtryk. De skygger, der dannes, når værket hænger et stykke fra væggen, er en væsentlig del af værket.
Fernisering: 9. maj 2025 kl. 15.00 – 17.00 i Strandgade 27B, Christianshavn.
Om Anne Bjørn
Anne Bjørns praksis følger mere end ét spor, men udgangspunktet er tekstil, hvori hun inddrager mønstre, der transformeres til undvigende, lette og foranderlige udsagn. Hun undersøger trådens muligheder i sin rene form og “tegner” med tråd.
Anne Bjørn er uddannet ved Kunsthåndværkerskolens tekstilafdeling i Kolding 1973-1975 og har været på værksted hos Bodil Bødtker-Næss, Jette Nevers og Annette Holdensen.
De seneste år har hun arbejdet med mønsterdannelse, transparens og skyggevirkninger og udviklet egne teknikker i væven med fokus på den enkelte tråd. Derudover arbejder hun med grafik og land art.
Udstiller i ind og udland i forskellige konstellationer.
Er repræsenteret i Statens Kunstfond og Collection of Nagoya of Arts i Japan og har modtaget præmieringer for flere værker.
